NUM-lede besig met ondergrondse sitstakingArgieffoto Minstens 66 lede van die National Union of Mineworkers (NUM) neem deel aan ŉ ondergrondse sitstaking by Gold One Modder East in Springs. Livhuwani Mammburu, woordvoerder van die vakbond, het gesê die 66 rotsbooroperateurs, wat al sedert Dinsdag aan die staking deelneem, eis ŉ bonus van R250 per ontploffing. “Hulle het gesê hulle gaan nie na die oppervlak kom voor daar aan hul eise voldoen word nie,” het Mammburu verduidelik. “Hulle eis ook dat die bestuur nie tugstappe teen hulle moet doen wanneer hulle na die oppervlak kom nie.” Hy het bygevoeg die NUM is uiters besorg oor die gesondheid van sy lede wat aan die sitstaking deelneem. “Die mynbestuur weier om na die eise van ons lede te luister. Ons doen ŉ beroep op Mosebenzi Zwane, minister van minerale hulpbronne, om in te gryp, aangesien ons lede se gesondheid baie swak is.”